REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/485-13

9. decembar 2013. godine

B e o g r a d

Z A P I S N I K

60. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 6. DECEMBRA 2013. GODINE

Sednica Odbora je počela u 22,25 časova.

Sednicom je predsedavala Vesna Kovač, predsednica Odbora.

Pored predsednice Odbora, sednici su prisustvovali članovi Odbora: Zoran Antić, Veroljub Arsić, Vojislav Vujić, Žika Gojković, Zoran Kasalović, Radmilo Kostić, Milorad Mijatović, Dušica Nikolić, Dragan Tomić i Aleksandar Senić.

Sednici je prisustvovao i narodni poslanik Vladimir Marinković, zamenik člana Odbora Milorada Mijatovića.

Sednici nisu prisustvovali članovi Odbora: Božidar Đelić, Bojan Đurić, Radojko Obradović, Zoltan Pek, Đorđe Stojšić i Momo Čolaković, niti njihovi zamenici.

Na predlog predsednika, Odbor je većinom glasova (9 „za“) utvrdio sledeći

D n e v n i r e d

1. Podnošenje amandmana Odbora na čl. 3. i 6. Predloga zakona o izmenama i dopunama Zakona o budžetskom sistemu, u Danu za glasanje.

**Prva tačka dnevnog reda** PODNOŠENjE AMANDMANA ODBORA NA ČL. 3. I 6. PREDLOGA ZAKONA O IZMENAMA I DOPUNAMA ZAKONA O BUDžETSKOM SISTEMU, U DANU ZA GLASANjE

Predsednik Odbora je obavestila da je Narodna skupština u toku glasanja o Predlogu zakona u pojedinostima zastala s odlučivanjem i zatražila od Odbora da usaglasi usvojene amandmane međusobno i sa tekstom Predloga zakona i dostavi izveštaj o nastaloj nesaglasnosti s amandmanima, kojima se te nesaglasnosti otklanjaju.

Odbor je većinom glasova (8 „za“) odlučio da podnese amandman na član 3. Predloga zakona.

Odbor je većinom glasova (9 „za“) odlučio da podnese amandman na član 6. Predloga zakona.

Na osnovu člana 165. stav 3. Poslovnika Narodne skupštine, Odbor je podneo sledeći

I Z V EŠ T A J

Odbor je, u skladu sa članom 165. stav 2. Poslovnika Narodne skupštine, podneo amandmane na čl. 3. i 6. Predloga zakona o izmenama i dopunama Zakona o [budžetskom sistemu](http://www.parlament.gov.rs/upload/archive/files/cir/pdf/predlozi_zakona/2524-13.pdf).

Za izvestioca Odbora na sednici Narodne skupštine određena je Vesna Kovač, predsednik Odbora.

AMANDMAN I

U Predlogu zakona, u članu 3, st. 1, 2. i 3. novopredloženog člana 103b, reči: „člana 27e st. 34, 35. i 37. ovog zakona” zamenjuju se rečima: „člana 27e st. 34, 35, 36. i 37. ovog zakona”.

O b r a z l o ž e nj e

Predloženim amandmanom usklađuju se odredbe člana 3. sa prihvaćenim rešenjem iz amandmana koji su, na član 1. Predloga zakona, zajedno podnele narodni poslanici Vesna Kovač i Slavica Saveljić.

AMANDMAN II

U Predlogu zakona, u članu 6. posle stava 3, dodaju se st. 4. i 5. koji glase:

''Novčanom kaznom u iznosu od 500.000 do 2.000.000 dinara kazniće se za prekršaj korisnik javnih sredstava iz stava 1. ovog člana ako ne poštuje odredbe iz stava 3. ovog člana.

Novčanom kaznom od 30.000 do 2.000.000 dinara kazniće se za prekršaj odgovorno lice korisnika javnih sredstava iz stava 1. ovog člana ako ne poštuje odredbe iz stava 3. ovog člana.''

O b r a z l o ž e nj e

Predloženim amandmanom usklađuju se odredbe prihvaćenog amandmana Odbora za finansije, republički budžet i kontrolu trošenja javnih sredstava na član 6. Predloga zakona, sa preostalim tekstom Predloga zakona. S obzirom na to da je za zasnivanje radnog odnosa i angažovanje lica po ugovoru o delu, po ugovoru o privremenim i povremenim poslovima, preko omladinske i studentske zadruge, kao i angažovanje lica po drugim osnovima u Narodnoj skupštini i nezavisnim državnim organima i organizacijama iz stava 1. ovog člana neophodna saglasnost nadležnog odbora Narodne skupštine, potrebno je, kao što je u članu 3. predviđeno za druge korisnike javnih sredstava, sankcionisati navedene državne organe koji ne ispune ovu Zakonom utvrđenu obavezu.

Za izvestioca Odbora, na sednici Narodne skupštine, određena je Vesna Kovač, predsednik Odbora.

Tonski snimak 60. sednice Odbora čini sastavni deo ovog zapisnika.

Sednica Odbora je zaključena u 22,30 časova.

SEKRETAR PREDSEDNIK

Milena Sandić Vesna Kovač